“আরও একটা মজার বিষয় কি জানিস, এই সমগ্র মহাবিশ্বের তুলনায় আমরা কত নগণ্য প্রাণী। এতই নগণ্য যে একটি পিঁপড়াকে ট্রিলিয়ন ট্রিলিয়ন ট্রিলিয়ন বা দশ হাজার কোটি কোটি টুকরা করলে যে রকম আকার থাকার কথা নিজেকে তার চেয়েও অতি ক্ষুদ্র মনে হয়। তাহলে এ পৃথিবীতে আমরা এত হাঙ্গামা করি কিসের জন্য? দ্য বিগ ব্যাং তত্ত্ব মতে আজ থেকে প্রায় ১৩.৭ বিলিয়ন বছর বা প্রায় ১৪০০ কোটি বছর আগে এই মহাবিশ্ব সৃষ্টি হয়েছে। আর আমরা মাত্র ৬০-৭০ বছর বেঁচে থাকি। আর মাত্র এই ৬০-৭০ বছরের জন্য আমরা কি না করি।’’ এক নিঃশ্বাসে কথাগুলো বলে গেল নাজিম। সত্যিই অবাক বিষয়। মহারহস্যের আঁধার এই মহাবিশ্ব, যা চিন্তারও বাইরে। কল্পনারও বাইরে। আসাদও জানে এসব কিন্তু নাজিমের মত এভাবে চিন্তা করে দেখেনি কখনো। নাজিমের সাথে কথা বলে আসাদের ভাবনার দিগন্ত খোলে গেল।